Latvijas Republikas Ekonomikas ministram

**Jānim Vitenbergam**

janis.vitenbergs@em.gov.lv

Latvijas Republikas Ekonomikas ministrijas

Valsts sekretāram

**Edmunds Valantis**

edmunds.valantis@em.gov.lv

Latvijas Republikas Ekonomikas ministrijas

Valsts sekretāra vietniekam enerģētikas jautājumos

**Edijam Šaicānam**

edijs.saicans@em.gov.lv

**Lauksaimniecības biogāzes apvienības biedri:**

SIA “Mežacīruļi”

SIA “Bērzi Bio”

AS “Ziedi JP”

LLU Mācību un pētījumu saimniecība “VECAUCE”

AS “Viļānu selekcijas un izmēģinājumu stacija”

SIA “Zemturi ZS”

SIA “Pampāļi”

SIA “Vecsiljāņi”

SIA “Ulbroka”

SIA “Spruževa M”

ZS “Pilslejas”

SIA “BP Energy”

SIA “Latvi Dan Agro”

SIA “Grow Energy”

SIA “Ekorima”

SIA “LB Energy”

SIA “BIOPLUS”

AS “Agrofirma Tērvete un alus darītava”

Rīgā, 2021.gada 14.aprīlī

*Par Ministru kabineta* *noteikumu projektiem “Grozījumi Ministru kabineta 2020. gada 2. septembra noteikumos Nr. 560 “Noteikumi par elektroenerģijas ražošanu, izmantojot atjaunojamos energoresursus, kā arī par cenu noteikšanas kārtību un uzraudzību”” un “Grozījumi Ministru kabineta 2020. gada 2. septembra noteikumos Nr. 561 “Noteikumi par elektroenerģijas ražošanu, uzraudzību un cenu noteikšanu, ražojot elektroenerģiju koģenerācijā””*

2021.gada 14.janvārī Ekonomikas ministrija ir iesniegusi Valsts sekretāru sanāksmei (turpmāk tekstā – VSS) saskaņošanai Ministru kabineta noteikumu projektu “Grozījumi Ministru kabineta 2020. gada 2. septembra noteikumos Nr. 560 “Noteikumi par elektroenerģijas ražošanu, izmantojot atjaunojamos energoresursus, kā arī par cenu noteikšanas kārtību un uzraudzību”” (VSS-38) (turpmāk tekstā – Grozījumi MK noteikumos Nr.560) un “Grozījumi Ministru kabineta 2020. gada 2. septembra noteikumos Nr. 561 “Noteikumi par elektroenerģijas ražošanu, uzraudzību un cenu noteikšanu, ražojot elektroenerģiju koģenerācijā”” (VSS-37) (turpmāk tekstā – Grozījumi MK noteikumos Nr.561) (turpmāk arī kopā saukti – Grozījumi).

Līdz šim Lauksaimniecības biogāzes apvienība, pārstāvot lauksaimniecības nozares lielākos uzņēmumus, ir vairākkārtēji vērsusi gan Ekonomikas ministrijas, gan citu ministriju, tai skaitā Zemkopības ministrijas, uzmanību uz nepieļaujamiem Grozījumos ietvertiem punktiem, kas var iespējami pilnībā apturēt lauksaimniecības uzņēmumu darbību. Diemžēl, Grozījumi to pašreizējā redakcijā vēl joprojām satur tādus punktus, kas nav atbilstoši nedz nozari regulējošiem tiesību aktiem, nedz jebkādiem pamatotiem matemātiskiem aprēķiniem.

Bez tam ir jānorāda, ka 2021.gada 20.janvārī auditorkompānijas “KPMG Baltic AS” (turpmāk tekstā – KPMG) sagatavoja ziņojumu “Neatkarīgs vērtējums par Ekonomikas Ministrijas plānoto Ministru kabineta noteikumu Nr. 560 un Nr. 561 izmaiņu pamatotību un ietekmi uz kopējo kapitālieguldījumu iekšējās peļņas normas un cenas diferencēšanas koeficientu pārkompensācijas novēršanai aprēķinu elektrības ražošanā koģenerācijas procesā un elektrības ražošanā izmantojot atjaunojamos energoresursus” (turpmāk tekstā – Ziņojums). Šis KPMG ziņojums ticis nosūtīts plašam adresātu lokam 2021.gada 21.janvārī no Latvijas Atjaunojamās Enerģijas federācijas puses. Lauksaimniecības biogāzes apvienība atkārtoti lūdz ņemt vērā šajā Ziņojumā paustos secinājumus attiecībā uz Grozījumu turpmāko izstrādi, kā arī izvērtēt konkrētus izteiktos priekšlikumus (ziņojuma 7-11.lpp).

Lauksaimniecības biogāzes apvienības biedri vērš Ekonomikas ministrijas uzmanību uz izstrādāto Grozījumu MK noteikumos Nr. 560 un Nr.561 neatbilstību normatīvo aktu projektu izstrādes nosacījumiem, Elektroenerģijas tirgus likumā noteiktajam deleģējuma apmēram un kārtībai, kā arī Grozījumos neesošajai pārejas kārtībai no pastāvošā tiesiskā regulējuma uz jauno tiesisko regulējumu. Visi šie aspekti kopā un katrs atsevišķi var radīt būtisku pastāvošo tiesisko attiecību aizskārumu.

Vēlamies vērst uzmanību uz šādiem Grozījumos ietvertajiem punktiem, kas kritiski ietekmē turpmāko Lauksaimniecības biogāzes apvienību biedru - lauksaimniecības uzņēmumu - attīstību nākotnē, vienlaikus ietekmējot Latvijas kā Eiropas Savienības dalībvalsts pienākumu izpildi attiecībā uz Eiropas Savienības noteikto klimatneitralitātes mērķu sasniegšanu:

1. Grozījumos tiek lietotas dažāda veida definīcijas, kas nav noteiktas nevienā no jomu regulējošiem normatīvajiem aktiem. Atbilstoši Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” (turpmāk tekstā – MK noteikumi Nr.108) 121. punktam, definīciju skaidrojums ir obligāts. Tas ir nepieciešams, lai konkretizētu terminā izteiktā jēdziena izpratnes robežas un noteiktu definīciju biogāzes un lauksaimniecības biogāzes elektrostacijām
2. Ekonomikas ministrijas Grozījumos piedāvātais vienotā tehnoloģiskā cikla (turpmāk tekstā arī– VTC) definīcijas tulkojums nav atbilstošs ETL 31.5 panta pirmajai daļai un ar šādu paplašinātu tulkojumu, Ministru kabinets pārkāpj sev likumā noteikto deleģējuma apmēru
3. Ņemot vērā kļūdaino VTC definīcijas tulkojumu, par lietderīgo siltumenerģiju netiek uzskatīts siltums, kas izmantots biogāzes ražošanas tehnoloģiskām vajadzībām. Šāda izpratne ir nepareiza un noved pie tālākām kļūdām gan iekšējās peļņas normas (turpmāk tekstā – IRR)RR) aprēķinos, gan, nosakot saražotās elektroenerģijas atlikumu pārdošanas apmēru..
4. Eiropas Parlamenta un Padomes 2012.gada 25.oktobra direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (turpmāk tekstā – Direktīva 2012/27/ES) II pielikumā noteiktā elektroenerģijas lietderības koeficienta paaugstināšana no 75% līdz 80%, neizprotot jau iepriekš minēto principu, ka koģenerācijas stacijā neietilpst biogāzes ražošana un šāds koeficients nav sasniedzams.
5. IRR aprēķinos izmantoto līmeņatzīmju neatbilstība faktiskajai situācijai, radot biogāzes staciju pārkompensāciju un sniegtā atbalsta pārtraukšanu.
6. Grozījumu vispārīgā neatbilstība labas likumdošanas principam un to neatbilstība ETL piešķirtajam deleģējuma apmēram, it īpaši norādot uz doto pilnvarojumu Būvniecības valsts kontroles birojam (turpmāk tekstā – BVKB).

Lauksaimniecības biogāzes apvienība vērš Ekonomikas ministrijas uzmanību, ka ar Grozījumiem to pašreizējā redakcijā biogāzes elektrostacijas, kuras Eiropas Savienība ir atzinusi par prioritāri atbalstāmām tehnoloģijām aprites ekonomikas veicināšanai, lai sasniegtu izvirzītos klimata mērķus, nevarēs izpildīt nevienu no uzliktajiem mērķiem bioloģisko atkritumu pārstrādei. Vēršam Ekonomikas ministrijas uzmanību, ka ar šiem Grozījumiem, cenšoties ierobežot un atgūt jau piešķirto valsts atbalstu, kas ir ticis piešķirts fosilajam kurināmajam gāzes elektrostacijās, tiek atņemta iespēja biogāzes elektrostacijām turpināt savu darbību, izpildot tām uzliktos klimata mērķus. Nav pieļaujama tāda situācija, kurā likumdevējs no vienas puses attīsta nozari un uzliek tai noteiktus sasniedzamos mērķus, savukārt no otras puses pieņem tādus tiesību aktus, kas liek šai attīstāmai nozarei izbeigt savu darbību.

Papildus vēlamies atzīmēt, ka Lauksaimniecības biogāzes apvienības biedri attīsta biogāzes elektrostacijas paralēli savam pamatdarbības veidam, kas ir lauksaimniecība. Šī brīža Grozījumu redakcija tās pieņemšanas gadījumā radītu potenciālu apdraudējumu tautsaimniecībai - saskaņā ar mūsu aprēķiniem, tikai 18 (astoņpadsmit) Lauksaimniecības biogāzes apvienības biedri vien saskartos ar potenciālu pienākumu atmaksāt valstij aptuveni 55 miljonus Euro. Faktiski tas nozīmētu vairāku lielu un tautsaimniecībai būtisku lauksaimniecības uzņēmumu maksātnespēju īsā laikā. Jānorāda, ka Lauksaimniecības biogāzes apvienības biedri nodarbina aptuveni 1200 darbiniekus, gada laikā valsts budžetā ir samaksājuši gandrīz 20 miljonus Euro un papildus nodrošina gandrīz 700 000 tonnu CO2 samazinājumu gadā.

Lauksaimniecības biogāzes apvienība ir iesniegusi Zemkopības ministrijai dokumentu paketi (pievienota kā pielikums), kurā izvērsti analizēti konkrētie problēmjautājumi un piedāvāti risinājumi.

Lauksaimniecības biogāzes apvienība vērš Ekonomikas ministrijas uzmanību, ka bez skaidras definīcijas noteikšanas biogāzes un lauksaimniecības biogāzes elektrostacijām izstrādātajos Grozījumos, tiks radīta situācija, kurā likumdevējs vienlaikus ir pieņēmis virkni tiesību aktu, ar kuriem tiek noteikts mērķis attīstīt biogāzes elektrostacijas, bet ar šiem Grozījumiem padarīs nodefinētos mērķus par neiespējami izpildāmiem.

Lauksaimniecības biogāzes apvienība ir gatava sniegt savu atbalstu, lai Grozījumi tiktu izstrādāti atbilstoši jau pastāvošajiem tiesību aktiem un netiktu pārkāpti Latvijas kā Eiropas Savienības dalībvalsts pienākumi klimata mērķu sasniegšanā. Gadījumā, ja Lauksaimniecības biogāzes apvienības viedoklis un šajos priekšlikumos izteiktās bažas par nozares turpmāko attīstību netiks ņemtas vērā, apvienība un tās biedri izvērtēs iespējas savas intereses aizstāvēt gan nacionālā, gan Eiropas Savienības līmenī.

Lauksaimniecības biogāzes apvienībā ietilpstošie komersanti – lauksaimniecības uzņēmēji - paļaujas uz Ekonomikas ministrijas izpratni un aktīvu rīcību. Esam gatavi nodrošināt nepieciešamo nozares atbalstu Grozījumos paredzēto nosacījumu pienācīgai izstrādei, kā arī ieteikumus pareizāko risinājumu ieviešanai, kas veicinātu lauksaimniecības biogāzes elektrostaciju turpmāku attīstību, nevis to potenciālu bojāeju.

**Lauksaimniecības biogāzes apvienības vārdā:**

Juris Sprukulis

Sabiedrība ar ierobežotu atbildību “Vecsiljāņi” valdes loceklis

Uldis Krievārs

Sabiedrība ar ierobežotu atbildību “ZS Pilslejas” valdes priekšsēdētājs

Indulis Ieviņš

Sabiedrība ar ierobežotu atbildību Latvijas Lauksaimniecības Universitātes Mācību un pētījumu saimniecība “Vecauce”

Mārtiņš Vaļko

Sabiedrības ar ierobežotu atbildību “PAMPĀĻI” valdes loceklis un pilnvarotā persona

Kaspars Melnis

Sabiedrības ar ierobežotu atbildību “SPRŪŽEVA M” pilnvarotā persona

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU